Det skorter ikke på havudsigt fra panoramavinduerne i den noget særprægede milllionvilla ved Hals Havn. Nu får det tidligere dødsbo efter rigmanden Svend Melsen nyt liv, da Melsen Fonden har valgt at donere huset til sejlsporten i Nordjylland og døbt det "Sejlsportens Hus". Svend Melsen  stod bag virksomheden Melsen Tech og døde i januar 2018 - 84 år gammel. Da ideen om en donation kom til fonden, faldt det hele på plads, lyder det. - Jeg kunne mærke det med det samme, det var det rigtige, siger Ejvind Burhol, bestyrelsesmedlem i Melsen Fonden, der kom med nyheden på et pressemøde tirsdag. Ambitionen er, at huset fremover skal bruges til at udbrede og udvikle sejlsport og sejlsportsevents i Nordjylland. Salg gik ikke Kæmpevillaen, som er opført til 35 milllioner kroner, blev sat til salg i 2019, men den plan gik ikke, fortæller Ejvind Burhol: - Vi opnåede slet ikke det, alle havde regnet med. Og så kom jeg til at tænke på, hvad Svend ville have gjort. Melsen Fonden har udover villaen doneret tre millioner kroner til den ombygning det kræver, at gøre huset brugbart til klubaktiviteter. - Det er for mig at se fantastisk til sejlsport. Det er rustikt, og bygget som Svend elskede det. Kommune støtter også For at kunne realisere planerne med det 870 kvadratmeter store Sejlsportens Hus, støtter Aalborg Kommune driften med 500.000 kroner om året de næste otte år. Borgmester Thomas Kastrup-Larsen ser frem til at få et samlingspunkt for sejlsporten i sin kommune: - Jeg er meget taknemmelig. Det kommer til at betyde, at der kommer meget mere sejlsportsaktivitet. Det bliver godt for Hals, Aalborg, men også for hele Nordjylland, lød det. Bestyrelsesmedlem Ejvind Burhol er ikke i tvivl om, at huset nu vil komme til sin ret: - Svend var meget sportsintresseret på mange fronter. Han holdt meget af at og sidde her og se sejlbådene komme forbi.
Den 35 millioner dyre villa på Fjordgade i Hals skal nu være samlingspunktet for sejlsport i nordjysk regi.